El Gabinet de Promoció del Valencià presenta els llibres guanyadors dels premis literaris Ciutat de Sagunt 2023
14 d’octubre 2024

Este divendres 18 d'octubre es presentaran els llibres guanyadors dels premis literaris Ciutat de Sagunt de l'any 2023, publicats per Onada Edicions. Es tracta de la novel·la _Només una. Que si no, faré tard_, de la professora i escriptora Begoña Chorques; del poemari _Desembosc_, de Joan Gregori Albiol, poeta i professor; i de la peça teatral _El pes de l'aigua_, del conegut actor i dramaturg Manuel Maestro.

L'acte tindrà lloc a la sala de la Via del Pòrtic de Sagunt a les 19.30 hores. Com en altres ocasions, els autors signaran les seues obres en finalitzar les intervencions i seran regalades per l'Ajuntament. L'activitat estarà precedida per una visita lliure per l'espai arqueològic romà.

Este acte literari servirà com a aperitiu abans de la gala d’entrega dels premis Ciutat de Sagunt 2024, que se celebrarà el divendres 25 d'octubre al Centre Cultural Mario Monreal de Sagunt.

La regidora de Normalització Lingüística, Patricia Sánchez, ha declarat: “Un any més ens trobarem en un espai únic per a conéixer de prop els guanyadors i guanyadores dels premis literaris Ciutat de Sagunt. En esta jornada podrem saber un poc més de les seues obres i, el que és més important, conéixer de primera mà els autors i les autores”.

**Les obres**

La novel·la _Només una. Que si no, faré tard_ és un relat polifònic que compta amb 39 veus diferents uns fets tràgics: el bombardeig per part de l'aviació italiana feixista a Xàtiva el 12 de febrer de 1939 i al poble de Manuel el dia anterior. La pluja de bombes va coincidir amb l'arribada d'un tren que transportava la 49 Brigada Mixta cap a la rereguarda del front. Van morir 145 persones a Xàtiva i va haver-hi quasi 400 ferits.

_El pes de l'aigua_ desenvolupa amb sensibilitat i veracitat el llarg camí de cinc dones del Palmar perquè es reconegueren els seus drets constitucionals de poder pescar a l'Albufera, un cas real que es va allargar entre 1994 i 2008 fins que es va trobar una solució dictada pels tribunals.

Finalment, el poemari _Desembosc_ és una obra que transita entre l'intimisme i la reflexió sobre el llenguatge mateix. Els poemes estan escrits amb una llengua delicada i precisa, molt sovint tintada de lèxic mariner i els clàssics, que tendix a crear entorns fantasmagòrics en els poemes.

![](/media/4snhvv5n/presentacionlibros_c.jpg?width=424&height=424&mode=max)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-presenta-els-llibres-guanyadors-dels-premis-literaris-ciutat-de-sagunt-2023/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-presenta-els-llibres-guanyadors-dels-premis-literaris-ciutat-de-sagunt-2023/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-presenta-els-llibres-guanyadors-dels-premis-literaris-ciutat-de-sagunt-2023/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-presenta-els-llibres-guanyadors-dels-premis-literaris-ciutat-de-sagunt-2023/)